กรณ์ยันไม่จำเป็นกู้หนี้4แสนล.
รมว.คลังเผยรัฐบาลพร้อมจ่ายหนี้4.2หมื่นล้านลดภาระงบประมาณร่ายจ่ายปีหน้า
27 เม.ย. 2553

รมว.คลังเผยรัฐบาลพร้อมจ่ายหนี้4.2หมื่นล้านลดภาระงบประมาณร่ายจ่ายปีหน้า
นายกรณ์ จาติกวณิช รัฐมนตรีว่าการกระทรวงการคลัง เปิดเผยว่า รัฐบาลจะมีการชำระคืนหนี้สาธารณะเป็นวงเงินไม่เกิน 42,000 ล้านบาท เพื่อลดภาระหนี้ต่องบประมาณรายจ่ายในปีงบประมาณปี 2554 เนื่องจากสามารถจัดเก็บรายได้รัฐบาลเกินเป้าหมายตามภาวะเศรษฐกิจที่ปรับตัวดีขึ้น รวมทั้งได้มีการคาดการณ์ว่าระดับเงินคงคลัง ณ สิ้นปีงบประมาณ 2553 จะอยู่ที่ระดับ 347,439 ล้านบาท หลังจากได้ประมาณการณ์ว่า การจัดเก็บรายได้ของรัฐบาลในปีนี้ จะสูงกว่าประมาณการณ์ถึง 172,000 ล้านบาท ส่งผลให้ระดับเงินคงคลังอยู่ในระดับเพียงพอที่จะนำไปชำระคืนหนี้สาธารณะได้ ซึ่งการไถ่ถอนตราสารหนี้ก่อนครบกำหนดตั้งแต่ปีงบประมาณ พ.ศ. 2553 จะทำให้สำนักงบประมาณ สามารถนำงบประมาณส่วนที่จัดสรรไว้เดิมเพื่อชำระหนี้สาธารณะ ไปจัดสรรให้แก่โครงการลงทุนภายใต้แผนปฏิบัติการไทยเข้มแข็ง 2555 ที่คณะรัฐมนตรีได้อนุมัติไว้ต่อไป
รัฐมนตรีว่ากรกระทรวงการคลัง กล่าวด้วยว่า การที่รัฐบาลสามารถชำระหนี้สาธารณะได้ก่อนกำหนดจากเงินรายได้ที่จัดเก็บได้มากกว่าที่คาดการณ์ไว้ ทำให้รัฐบาลไม่มีความจำเป็นต้องกู้เงินตามพระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ 400,000 ล้านบาทอีก อย่างไรก็ตาม ยอมรับว่าการชำระหนี้ดังกล่าวไม่ได้ทำให้สัดส่วนหนี้สาธารณะต่อจีดีพีลดลงแต่เป็นการชะลอสัดส่วนหนี้ให้เพิ่มเร็วขึ้น เนื่องจากปีงบประมาณ 2554 รัฐบาลยังจัดทำกรอบงบประมาณขาดดุลต่อเนื่อง